Broj: 711-I-1006-M-45/21-02-12

Zagreb, 28. svibnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Tatijane Vučetić i Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Marka Barišića, zamjenika gradonačelnika Grada Valpova,** za davanjem mišljenja Povjerenstva**,** na 128. sjednici, održanoj 28. svibnja 2021., daje sljedeće:

**MIŠLJENJE**

1. **Na temelju članka 14. stavka 5. ZSSI-a** **dužnosnik Marko Barišić može obnašati dužnost zamjenika gradonačelnika Grada Valpova i funkciju** **predsjednika udruge Nogometni klub „Valpovka“ Valpovo, u okviru prava da bude članom upravnih i nadzornih tijela najviše dviju neprofitnih udruga i zaklada, pri čemu nema pravo na naknadu ili primanje dara vezano za navedenu funkciju, osim prava na naknadu putnih i drugih opravdanih troškova.**
2. **Za tumačenje predstavlja li istovremeno obnašanje dužnosti** **zamjenika gradonačelnika Grada Valpova i obavljanje funkcije predsjednika udruge Nogometni klub „Valpovka“ Valpovo povredu članka 27. stavka 3. podstavka 1. Zakona o sportu („Narodne novine“ broj 71/06., 150/08., 124/10., 124/11., 86/12., 94/13., 85/15., 19/16., 98/19., 47/20. i 77/20.) nadležno je Ministarstvo turizma i sporta.**

Obrazloženje

 Zahtjev za davanjem mišljenja Povjerenstva podnio je Marko Barišić, zamjenik gradonačelnika Grada Valpova. U knjigama ulazne pošte zahtjev je zaprimljen pod poslovnim brojem 711-U-1910-M-45/21-01-5, dana 27. svibnja 2021., povodom kojeg se vodi predmet broj M-45/21.

Dužnosnik u zahtjevu u bitnom navodi kako obnaša funkciju predsjednika Nogometnog kluba ,,Valpovka“ Valpovo, Ive Lole Ribara 10; Valpovo, OIB: 13102580464, upisanog u Registar udruga pod registarskim brojem: 14000452, s mandatom od 31. srpnja 2017. do 31. srpnja 2021. Također, navodi kako je na lokalnim izborima održanim 16. svibnja 2021. izabran na dužnost zamjenika gradonačelnika Grada Valpova, a što je utvrđeno konačnim rezultatima izbora gradonačelnika i zamjenika, KLASA: 013-03/21-01/0017, URBROJ: 2185/01-8-21-2, koje je Gradsko izborno povjerenstvo Grada Valpova objavilo 20. svibnja 2021. godine.

Pročelnik Upravnog odjela za gospodarstvo i društvene djelatnosti grada Valpova, donio je 21. svibnja 2021. Odluku o početku i načinu obnašanja dužnosti Zamjenika gradonačelnika Grada Valpova Marka Barišića, KLASA: UP/I-022-05/21-01/0006, URBROJ: 2185/01-4-21- 3.

Slijedom svega naprijed navedenog, moli za mišljenje o tome može li uz obnašanje dužnosti zamjenika gradonačelnika Grada Valpova obavljati i dužnost predsjednika Nogometnog kluba ,,Valpovka“ Valpovo.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu odredbi ZSSI-a, stoga je Marko Barišić povodom obnašanja dužnosti zamjenika gradonačelnika Grada Valpova obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 14. stavkom 5. ZSSI-a propisana je iznimka od navedenog pravila, sukladno kojoj dužnosnici mogu biti članovi upravnih i nadzornih tijela najviše dviju neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova. Prema tome, u primjeni odredbe članka 14. stavka 5. ZSSI-a nema razlike obnaša li dužnosnik dužnost profesionalno ili volonterski odnosno prima li ikakvu novčanu naknadu za obnašanje dužnosti ili ne.

Sukladno odredbama članka 16. Zakona o udrugama („Narodne novine“ broj 74/14.), članovi upravljaju udrugom neposredno ili putem svojih izabranih predstavnika u tijelima udruge na način propisan statutom, pri čemu je skupština najviše tijelo udruge, a statutom udruge se, osim skupštine, mogu utvrditi upravna (izvršna), nadzorna i druga tijela udruge.

Povjerenstvo može zaključiti prema dosadašnjoj praksi davanja mišljenja dužnosnicima vezano za obavljanje funkcije predsjednika sportskih udruga da je statutima takvih udruga redovito određeno da su tijela sportske udruge odnosno kluba skupština, izvršni odbor, predsjednik, a često i nadzorni odbor. Skupština kluba je najviše tijelo upravljanja sportskim klubom, koja redovito, pored ostalog, vodi poslovanje kluba, usvaja statut kluba i donosi opće akte, bira i razrješava predsjednika i članove izvršnog odbora i drugo. Nadalje, predsjednik izvršnog odbora je redovito po funkciji i predsjednik kluba, koji zastupa klub, saziva i predsjeda sjednicama skupštine i izvršnog odbora kluba te vodi poslovanje kluba prema uputama skupštine i izvršnog odbora.

Slijedom navedenog, skupština sportskog kluba, organiziranog kao sportska udruga je upravno tijelo takve udruge u smislu članka 14. stavka 5. ZSSI-a, a predsjednik takvog kluba, koji predsjeda skupštinom smatra se članom toga upravnog tijela.

Slijedom navedenoga, Povjerenstvo zaključuje da, sukladno članku 14. stavku 5. ZSSI-a, dužnosnik Marko Barišić može obnašati dužnost zamjenika gradonačelnika Grada Valpova i funkciju predsjednika udruge Nogometni klub „Valpovka“ Valpovo, u okviru prava da bude članom upravnih i nadzornih tijela najviše dviju neprofitnih udruga i zaklada, pri čemu nema pravo na naknadu ili primanje dara vezano za navedenu funkciju, osim prava na naknadu putnih i drugih opravdanih troškova.

Međutim, Povjerenstvo ukazuje dužnosniku da je člankom 27. stavkom 3. podstavkom 1. Zakona o sportu („Narodne novine“, broj 71/06, 150/08, 124/10, 86/12, 94/13, 85/15, 19/16., 98/19., 47/20. i 77/20.) propisano da članovi tijela sportskog kluba-udruge za natjecanje, osobe ovlaštene za zastupanje te osobe ovlaštene za vođenje poslova po odluci ovlaštenog tijela ili na temelju općih akta sportskog kluba-udruge za natjecanje ne mogu biti osobe koje ne mogu biti članovi uprave odnosno nadzornog odbora dioničkog društva prema odredbama Zakona o trgovačkim društvima i zakona kojim se uređuje sprječavanje sukoba interesa u obnašanju javnih dužnosti.

Prema tome, navedene odredbe Zakona o sportu svojom stipulacijom upućuju na ranije citirani članak 14. stavak 1. ZSSI-a iz čega proizlazi da navedene funkcije u tijelima sportskih udruga ne mogu obavljati svi dužnosnici u smislu članka 3. stavka 1. i 2. ZSSI-a.

No, kako Povjerenstvo nije nadležno aktima iz svoje nadležnosti utvrđivati eventualne povrede Zakona o sportu, upućuje se dužnosnica da o okolnostima iz predmetnog zahtjeva podnesenog Povjerenstvu zatraži mjerodavno mišljenje od Ministarstva turizma i sporta, kao tijela nadležnog za tumačenje Zakona o sportu.

Slijedom navedenog Povjerenstvo je dalo mišljenje kao u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik, osobna dostava
2. Objava na internetskoj stranici Povjerenstva
3. Pismohrana